|  |  |
| --- | --- |
|  | 5. november 2015Pressemeddelelse |
|   | Forskning og FormidlingFormidling41 20 60 19Nynne.Bojsen.Faartoft@natmus.dk |

**Jul, jul, jul, jul, jul, jul på Frilandsmuseet**

Juletræer, julemad, julefest og julemusik. Julegaver, julerundvisninger, julecafé og juleteater. Julestemning er garanteret, når Frilandsmuseet holder juleåbent i weekenderne den 28. og 29. november og den 5. og 6. december. Gratis adgang.

Så er det igen tid til at besøge Frilandsmuseet og komme i god, gammeldags julestemning! I weekenderne den 28. og 29. november og den 5. og 6. december står museet står klar med et væld af aktiviteter og juleudsmykkede bygninger, som viser, hvordan julen er blevet forberedt og fejret de sidste 200 år. Tag hele familien med, og få en dejlig dag fyldt med stemningsfulde oplevelser.

**Klippestue og juletræsfest på herregården**

Gåsen bliver plukket i herregårdens bryggers, og julens mange småkager bliver bagt i køkkenets store brændekomfur. I herregårdens stuer er der juleværksteder, hvor der bliver klippet julepynt inspireret af pynt i museets samlinger og flettet julebukke, halmengle og adventskranse. Alle danse- og sangglade børn og voksne inviteres til juletræsfest rundt om det store juletræ på herregårdens gårdsplads.

**Juletræer og pyntede bygninger**

Det bugnende julebord med klipfisk, skinke, grønkål, saltmadsfad og æbleskiver står fremme hos 1700-tallets fæstebonde på Pebringegården. I andre stuer ligger de fine hvide duge og lyser op i mørket sammen med pudsede røde æbler og tællelys. Det rød/hvide træ står klar hos den dansksindede bonde syd for grænsen i Sdr. Sejerslev, og de ydmygt pyntede grangrene står på bordet hos den fattige bonde i Kølvrågården inde på heden. På Hallandsgården troner brødhøjen på julebordet, og på gulvet ligger halmen og minder os om, at Jesus blev født i en stald. Juletræet på den store gård fra Bornholm er pyntet med fint glaspynt fra Nürnberg og finurlig hjemmelavet pynt som silkepapirsparasoller, muffediser og kræmmerhuse med krymmel og frynser. Børnenes julegaver hænger også på træet og pynter.

 **Møller**

Museets møllerlaug maler mel i vandmøllen fra Ellested og fortæller om møllerens juletravlhed. De uddeler nymalet mel til julens bagværk - naturligvis efter ”først til mølle”-princippet.

**Den nye tids jul**

Brugsen fra 1930’erne er juleudsmykket, og i butikken kan der købes juleslik, varm kakao og kaffe. Brugsuddelerens bolig er pyntet op med alt det nye julestads, og i brugsens forsamlingssal inviterer vi til godt gammeldags andespil med præmier.

**Julecaféer**

I stuen på den store gård fra Ostenfeld og i østfløjen på herregården er der indrettet hyggelige caféer med lys og varme! Her kan sulten stilles, og til den søde tand kan nydes æbleskiver, kanelboller, honninghjerter, brændte mandler og varm kakao, gløgg med mere.

**Drillenissen**

Den traditionsrige og gratis juleforestilling, ”Drillenissen”, for de små og barnlige gæster spiller på gårdspladsen på Lundagergården. Som altid driller nissen den sure gårdmand, som ikke tror på nisser. Men bare rolig: Alt ender godt!

**Findelege, omvisninger og julebutik**

Til børnene er der en findeleg om julegaver med spørgsmål, som vil føre dem rundt på museets juleudsmykkede gårde. Vil du vide mere, så tag med på en hurtig rundvisning, og hør om julens hårde forberedelser og festlige fejring hos rig og fattig forskellige steder i kongeriget - og ikke mindst om alt det uhyggelige, som også var en del af julen. Tag en tur rundt på museet i hestevognen, og glem ikke at kigge på julegaver og julepynt i museumsbutikken - ligesom der på herregården også vil være boder.

**Praktisk information om juleweekenderne:**

- Frilandsmuseet holder juleåbent i weekenderne den 28. og 29. november og den 5. og 6. november. Selve museet er åbent alle dage fra kl. 10.00-16.00. Der er aktiviteter fra kl. 10.30-15.00. Gratis adgang. (Julehjerteværkstedet koster 20 kr.)
- Gratis nisseteater spiller kl. 11.30, 12.30 og 14.30 på gården fra Lundager og varer cirka en halv time.

- Gratis julerundvisninger begynder kl. 10.30, 11.00, 12.00, 13.00 og 14.00 ved hovedindgangen, Kongevejen 100, og varer cirka en halv time.

 - Tag et dagsprogram ved indgangene.
- Husk, at der også er parkering ved Brede.
 **Frilandsmuseets juleteater: Et Juleeventyr
15.11.15-20.12.15**I de små hjem gøres der klar til julemad og hygge. Sneen daler, og børnene kan næsten ikke vente, for det er endelig blevet jul. Men den gamle gnier Ebeneser Scrooge, alias Albert Fetisen, nægter at deltage i julen - sådan noget barnagtigt pjat.

Men han kommer på andre tanker, da han får et hårrejsende besøg af fortidens, nutidens og fremtidens ånd julenat! Charles Dickens’ klassiker Et Juleeventyr er blevet fordansket af Kåre Bluitgen, og historien er flyttet fra 1800-tallets London til København.

Frilandsmuseet garanterer, at hele familien vil få en herlig tur i Bernhard Olsen Teateret med masser af musik, grin og gys … Og det ender selvfølgelig godt: Smil og varme, gaver og gås - alt er der til sidst til den dejligste jul.

**Fakta: Et Juleeventyr**
- Forestillingen spilles i Bernhard Olsen Teateret, Højskolevej 17 ved Frilandsmuseet.
- Spilleperiode: Lørdage og søndage fra den 15. november til 20. december. Alle dage kl. 13.00 og 15.00.

- Stykket varer 75 minutter uden pause. Aldersgruppe: Fra 6-106 år.

- Billetter koster 70-120 kr. og kan købes på http://www.billetten.dk/event/50289.
- I de to juleweekender sælges usolgte billetter.
- Læs mere om Et Juleeventyr på Frilandsmuseet.  **For yderligere oplysninger eller interview, kontakt:**Anja Jørgensen, museumsinspektør, Frilandsmuseet.
Tlf.: 41 20 64 02. E-mail: anja.jorgensen@natmus.dk

Nynne Bojsen Faartoft, kommunikationsmedarbejder, Nationalmuseet.
Tlf.: 41 20 60 19. E-mail: nynne.bojsen.faartoft@natmus.dk